પોતાની વાત કહેતાં કહેતાં હેલને પોતાની અંગતમાં અંગત કહેવાય તેવી ક્ષણને નિર્વિકાર ભાવે ઉઘાડી આપી છે. આત્મકથાકારનાં અપૅક્ષિત નિખાલસતા તેમની પંક્તિએ પંક્તિમાંથી ઊઠે છે. તેમની આત્મકથામાં ક્યાંય ગૂંચ કે ઘમંડ નથી. દેખાય છે નરી સરળતા ને પ્રસન્નતા. આત્મકથાના આરંભે ૨૧ વર્ષીય હેલન કંઈક સંકોચથી પોતાના માળામાંથી બહાર આવેલી દેખાય છે. આત્મકથન કરવું એ તેને મન બાલ્યાવસ્થા પર પડેલા સુવર્ણમય ધુમ્મસ ખસેડવા જેવું કામ જણાય છે. ઘણી ઘટનાઓ હવે તેને બાલિશ લાગે છે. આથી જ, પોતાની સંપૂર્ણ વાત કહેવાને બદલે સ્મરણોની એક માળા રજૂ કરવાનું તેમણે મુનાસિબ માન્યું છે.